Nafarroako Parlamentuko Mahaiak, 2020ko irailaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, egoitza-zentroetako farmazia-arreta berreskuratzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko irailaren 28an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa de Simón Caballero andreak, Legebiltzarreko Erregelamenduan ezarritakoaren babesean, honako galdera hau egin du, hurrengo Osoko Bilkuran ahoz erantzun dakion.

2016ko abenduaren 16ko Nafarroako Aldizkari Ofizialak (241. zkia.) argitaratu zuen farmazia zerbitzua eta/edo farmazia zerbitzu bati lotutako medikamentuen biltegia duten egoitza (zentro soziosanitario) pribatuentzako diru-laguntza deialdia, 2017., 2018., 2019. eta 2020. urteetako arreta farmazeutikoaren funtzionamendu gastuak finantzatzeko. Diruz lagundu daitekeen aldia laster bukatuko da.

Nafarroa Suspertu 2020-2023 Plana dela-eta Parlamentu honetan egindako batzorde berezian, erabaki bat onetsi zen, zeinaren bidez Parlamentuak Nafarroako Gobernua premiatu baitzuen “egoitza-zentro horietako farmazia-arreta berreskura dezan eta arreta hori bertako farmazia-zerbitzu propioek eta Osasunbidea-Nafarroako Osasun Zerbitzuko profesionalek eman dezaten, guztiz atomizatutako eta Osasunbidea-Nafarroako Osasun Zerbitzuarekin loturarik ez duen eredua zuzenduz”.

Egoitza-zentro horietako farmazia-arretaren egungo modeloari jarraikiz, urtean milioi bat euro baino gehiago ematen zaizkie Osasunbidea-Nafarroako Osasun Zerbitzuaren politiketatik guztiz at dauden enpresa pribatuetako farmazia-zerbitzuei; horrek Nafarroako Ospitalegunearekiko koordinazio arazoak eta asistentziaren jarraitutasunaren arlokoak eragiten ditu, farmazia-historialak profesional pribatuen esku daudelako, errezeta elektronikotik kanpo eta O-NOZeko informazio-sistemekiko konexiorik gabe.

Galdera:

Nafarroako Gobernuko Osasun Departamentuak zer eginen du egoitza-zentro horietako farmazia-arreta berreskuratzeko eta arreta hori bertako farmazia-zerbitzu propioek eta Osasunbidea-Nafarroako Osasun Zerbitzuko profesionalek emateko, guztiz atomizatutako eta Osasunbidea-Nafarroako Osasun Zerbitzuarekin loturarik ez duen eredua zuzentzeko?

Iruñean, 2020ko irailaren 22an

Foru parlamentaria: Marisa De Simón Caballero